洞庭张乐赋（以八音克谐天地充满为韵）
石镇 (Tang)
昔帝轩出震。用率大戛。三才以贞。万人以察。战蚩尤于涿鹿之墟。登飞龙九五。张咸池于洞庭之野。舞元鹤二八。遂使素女缄瑟。昭文辍琴。埙篪协韵。笙磬同音。始铿锵以拊石。终訇隐而摐金。雷出地中。以成奋豫之象。风行水上。油生子谅之心。包混茫之广大。含元气之高深。不知不识。顺帝之则。无视无听。至道之极。三月忘味。思在齐而攸闻。七旬格苗。非得隽而为克。所以事与时并。名与功偕。偫方既睦。庶尹允谐。且如硕人褎然。万舞在前。秉翟奕奕。象九奏于钧天。后夔爰至。三步既次。夹振跹跹。率百兽于厚地。谅人神之在和。何匏竹之足备。况乎皇上降衷。以符德充。理七音于周雅。歌五弦于舜风。仁亲是务。车轨攸同。信敷草木。泽被昆虫。在坑谷而何有。与帱载而齐功。故得万属宅心。四夷修款。音无惉懘。义取观盥。闻正始之颂声。足诫盈以持满。空歌诗以献赋。若窥天之以管。